Stampa t-test tal-qari ... L-Erbatax-il Ġimgħa taż-Żmien ta' Matul is-Sena L-Erbgħa Wasal żmien li tfittxu l-Mulej. Ħos 10, 1-3.7-8.12 Qari mill-Ktieb tal-Profeta Ħosegħa Iżrael dielja kollha friegħi, tagħmel ħafna frott. Aktar ma kienet tagħti l-art, aktar sebbaħ il-plieri sagri. Qalbhom mifruda fiha nfisha, u issa jkollhom ipattu! Hu Alla li se jkissrilhom l-altari, u jfarrkilhom il-plieri sagri tagħhom. Għax issa huma jgħidu: "M'hemmx sultan għalina. Aħna ma nibżgħux mill-Mulej. X'jista' jagħmlilna s-sultan?" Intemmet Samarija; is-sultan tagħha bħal laqxa f'wiċċ l-ilma. Jiġġarrfu s-santwarji fuq l-għoljiet tal-ħażen, id-dnub ta' Iżrael; xewk u għollieq għad jinbet fuq l-altari tagħhom. Għad jgħidu lill-muntanji: "Għattuna!" u lill-għoljiet: "Ordmuna!". Iżirgħu għalikom il-ġustizzja, u taħsdu l-frott tat-tieba. Agħżqu l-art mistrieħa, għax wasal żmien li tfittxu l-Mulej. Sakemm jiġi u jibgħat ix-xita tas-sewwa fuqkom. Il-Kelma tal-Mulej R/. Irroddu ħajr lil Alla R/. (4b): Fittxu wiċċ il-Mulej il-ħin kollu Għannulu u doqqulu, xandru l-għeġubijiet tiegħu kollha. Ftaħru bl-isem qaddis tiegħu; tifraħ il-qalb ta' dawk li jfittxu l-Mulej. R/. Ħabirku biex tagħrfu l-Mulej u l-qawwa tiegħu, fittxu 'l wiċċu l-ħin kollu. Ftakru fil-ħwejjeġ kbar li għamel, fl-għeġubijiet u l-ġudizzji tiegħu. R/. Nisel Abraham, il-qaddej tiegħu, ulied Ġakobb, il-maħtur tiegħu, Jaħweh hu Alla tagħna! Mal-art kollha l-ġudizzji tiegħu! R/. AKKLAMAZZJONI QABEL L-EVANĠELJU Is-Saltna ta' Alla waslet; indmu u emmnu fl-Evanġelju. EVANĠELJU Fittxu n-nagħaġ il-mitlufa tad-dar ta' Iżrael. Qari mill-Evanġelju skont San Mattew F'dak iż-żmien, Ġesù sejjaħ lejh it-tnax-il dixxiplu tiegħu, u tahom is-setgħa fuq l-ispirti ħżiena biex ikeċċuhom, u jfejqu kull xorta ta' mard u 'l kull min kien nieqes minn saħħtu. L-ismijiet tat-tnax-l appostlu huma dawn: l-ewwel Xmun, jgħidulu Pietru, u ħuh Indrì, u Ġakbu ta' Żebedew, u ħuh Ġwanni, Filippu u Bartilmew, Tumas u Mattew il-pubblikan, Ġakbu ta' Alfew, u Taddew, Xmun il-Kanani, u Ġuda l-Iskarjota, li mbagħad ittradieh. Lil dawn it-tnax Ġesù bagħathom b'dawn l-ordnijiet: "Taqbdux triq il-pagani, u tidħlux f'belt tas-Samaritani; imma qabel xejn morru fittxu n-nagħaġ il-mitlufa tad-dar ta' Iżrael. Intom u sejrin, xandru u għidu li s-Saltna tas-Smewwiet waslet". Il-Kelma tal-Mulej R/. Tifħir lilek Kristu
Qari tal-Quddies tal-Erbgħa tat-XIV-il ġimgħa matul is-Sena